text: Fragments interiors.: Inauguració de la nova exposició de Quim Conca, el divendres 10 a la nova biblioteca de Rubí
  Inauguració de la nova exposició de Quim Conca, el divendres 10 a la nova biblioteca de Rubí
  Observar- mirar. Dibuixos i gravats de Joaquim Conca (enllaç a la seva web)
  Aquesta exposició és una via d'accés al dibuix naturalista, una finestra oberta al coneixement de la flora equatoriana. La representació plàstica que ha fet l'artista incita el públic a un exercici rigorós de concentració, un exercici indispensable per a percebre i comprendre el món de la botànica. Acompanyar el dibuixant en aquest viatge artístic pel món de la morfologia, de les formes, la proporció i les textures, amb la tranquil·litat i el relaxament necessaris que ens portaran a comprendre una mica més l'eterna correspondència entre art i natura.
  L'estudi i la pràctica de l'art del gravat han estat per a mi una nova experiència: utilitzar el punxó d'acer per dibuixar sobre el metall, acariciar i pressionar sobre la capa fina de vernís estesa sobre la planxa de coure, la intervenció de l'àcid, la recerca del color per entintar la planxa i arribar finalment, gràcies a la pressió del tòrcul, al moment sempre sorprenent de l'estampació.